Este dissabte se celebra la 54 Volta a Peu en el Port de Sagunt
11 d’agost 2022

![](/media/t4cpgp3q/c_5616.jpg?width=850&height=566.9886363636364)

La 54 edició de la Volta a Peu del Port de Sagunt se celebrarà este dissabte, 13 d'agost. Es disputaran carreres en 6 categories i la prova absoluta començarà a les 19.30 hores, amb un recorregut de poc més 7 km. Este matí s'ha presentat la carrera, la qual està organitzada pel Club Deportivo Camp de Morvedre en col·laboració amb el departament d'Activitat Física, Salut i Esports de l'Ajuntament de Sagunt.

L'eixida i meta serà en l'avinguda del Mediterrani, començant les proves infantils a partir de les 18.00 hores i la prova absoluta a les 19.30 h. i amb una distància de 7.040m. La recollida de dorsals es realitzarà des de les 17 h. en la mateixa línia d'eixida, fins a les 19 h. En eixe sentit, les inscripcions per a les categories infantils es faran en línia de meta, seran totalment gratuïtes i no hi haurà límit d'inscripcions per a estes categories. En canvi, la [inscripció](https://sportmaniacs.com/es/services/inscription/volta-a-peu-port-de-sagunt) per a la prova absoluta es tanca hui (fins a les 23.59 h.) i té un cost de 6 €.

L'alcalde de Sagunt, Darío Moreno, ha explicat que el fet que esta siga la 54 edició, «**implica que esta volta a peu té una tradició a la nostra ciutat i a més es veu com una prova popular que és l'essència de les voltes a peu i que, per això, s'anima a tothom a participar**».

Per la seua part, la presidenta del Club Deportivo Camp de Morvedre, Minerva Orellana, ha comentat que «**enguany, amb més motiu, amb més il·lusió, perquè estem en un moment en què les carreres no estan sent molt populars, però hem aconseguit quasi els 600 atletes, amb la qual cosa ja és un èxit per a l'organització**». Així mateix, també ha aprofitat l'oportunitat per a agrair la col·laboració de l'Ajuntament, així com dels patrocinats, d'altres clubs de la localitat i de Canet d'en Berenguer i dels i les voluntàries.

Hi haurà trofeus per als tres primers de cada categoria i, també, per als guanyadors masculí i femení en la categoria de discapacitats. S'obsequiarà amb una borsa del corredor commemorativa de la prova per als 1.000 primers de la prova absoluta i hi haurà obsequis per als 600 primers de la prova infantil, així com gelats i entrades per al cinema Alucine per als 200 primers participants infantils.

En eixe sentit, l'alcalde ha aprofitat per a animar a tothom a participar: «**Crec que és una jornada d'esport però també de gaudiment per a tothom i, a més, en el marc de les festes patronals del Port de Sagunt, amb la qual cosa, la ciutat està vibrant. Agrair a tota l'organització que hi ha darrere amb la col·laboració de moltes empreses i d'altres clubs esportius, que saben que si la Volta a Peu ix bé, això no sols és beneficiós per als organitzadors, sinó també per a tota la ciutat**».

![](/media/3ufchrgh/960x0x0_cartel-volta-a-peu-2022.jpg?width=595.1859956236324&height=850)

*   [](http://www.facebook.com/sharer.php?u=https://aytosagunto.es/va/actualitat/este-dissabte-se-celebra-la-54-volta-a-peu-en-el-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/este-dissabte-se-celebra-la-54-volta-a-peu-en-el-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/este-dissabte-se-celebra-la-54-volta-a-peu-en-el-port-de-sagunt/ "Linked In")
*   [](mailto:?body=https://aytosagunto.es/va/actualitat/este-dissabte-se-celebra-la-54-volta-a-peu-en-el-port-de-sagunt/)